黃明志喺佢個人社交平臺發表兩篇文章，語帶粗口咁抨擊馬來西亞政府，並針對相關人士只會日日報疫情確診人數，但係無抗疫表現，行動管制令嘅政策變嚟變去等，導致武漢肺炎疫情再次大爆發，佢更加將矛頭指向大馬政府喺病毒喺中國大陸爆發初期，未阻止中國遊客入境，又指宗教大集會係疫情第一次大爆發嘅主因，「第二次大爆發就係因為政客玩選舉，叫選民去排隊投票吸病毒吸嚟吸去根本就係無腦」，「一個細細嘅國家畀相關人士嘅政策不利，害到到一日四千幾宗確診病例，如果係我早就自動落臺匿喺房唔敢出嚟」。